

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ԱՐԴԱՐԱԴԱՏՈՒԹՅԱՆ ՆԱԽԱՐԱՐՈՒԹՅԱՆ**

**ԻՐԱՎԱԲԱՆԱԿԱՆ ԱՆՁԱՆՑ ՊԵՏԱԿԱՆ ՌԵԳԻՍՏՐԻ**

**ԳՈՐԾԱԿԱԼՈՒԹՅԱՆ ՊԵՏ**

0051 ք. Երևան, Կոմիտաս 49/3. Հեռ. (374 10) 201461

*Էլ. փոստ* *e-register@moj.am*

 **ՈՐՈՇՈՒՄ**

Լսումներ իրականացնելու մասին

06.03.2024թ. ք.Երևան

Հայաստանի Հանրապետության արդարադատության նախարարության իրավաբանական անձանց պետական ռեգիստրի գործակալության (այսուհետ՝ Գործակալություն) պետի պարտականությունները կատարող Լալա Ներսեսյանս, ուսումնասիրելով «Հայ ազգային ռամկավար» կուսակցության (այսուհետ` Կուսակցություն) պետական գրանցում կատարելու վերաբերյալ Կուսակցության լիազորված անձ Ռիմա Զարգարյանի 2024 թվականի փետրվարի 9-ի դիմումի հիմքով հարուցված վարչական վարույթի նյութերը և Գործակալության պետին հասցեագրված սույն թվականի մարտի 6-ի՝ Ռամկավար ազատական կուսակցության ատենապետ Հարչյա Կարապետյանի դիմումը.

 **ՊԱՐԶԵՑԻ**

2024 թվականի փետրվարի 9-ին Գործակալությունում թղթային կրիչով մուտքագրվել է Կուսակցության պետական գրանցում կատարելու վերաբերյալ Կուսակցության լիազորված անձ Ռիմա Զարգարյանի դիմումը: Դիմումին կից ներկայացվել են «Կուսակցություների մասին» սահմանադրական օրենքի 9-րդ հոդվածի 4-րդ մասով նախատեսված համապատասխան փաստաթղթերը։

2024 թվականի մարտի 6-ին Գործակալություն է մուտքագրվել Ռամկավար ազատական կուսակցության ատենապետ Հրաչյա Կարապետյանի դիմումը, նշելով այն հանգամանքը, որ՝ «Մեզ հասած տեղեկություններով գործակալությունում գրանցման փուլում է գտնվում «Հայ ազգային ռամկավար» անվանումով կուսակցության հիմնադիր համագումարի նյութերը։»։ Տեղեկացրել է նաև, որ azdarar.am հրապարակային ծանուցումների պաշտոնական ինտերնետային կայքում նշված օրը և ժամին իրենց կուսակցության ներկայացուցիչները պարզաբանելու նպատակով գտնվել են հայտարարված անցկացման վայրում՝ Անի Գրանդ հյուրանոցում, սակայն այնտեղ որևէ համագումար չի կայացել։ Նշելով այդ տեղեկությունը, խնդրել են վարչական մարմնին «պատշաճ կերպով իրականացնել վարույթ»։

**Պատճառաբանություններ և եզրահանգումներ.**

«Իրավաբանական անձանց պետական գրանցման, իրավաբանական անձանց առանձնացված ստորաբաժանումների, հիմնարկների և անհատ ձեռնարկատերերի պետական հաշվառման մասին» օրենքի (այսուհետ` Օրենք) Օրենքի 20-րդ հոդվածի 2-րդ մասի համաձայն` պետական գրանցման գործընթացում իրականացվում են լսումներ, երբ առկա է այլ անձի գրավոր դիմում կամ հաստատված աղբյուր ունեցող այլ տեղեկություն, որը վիճարկում է պետական գրանցման համար էական որևէ փաստի գոյությունը կամ հավաստիությունը:

Օրենքի 20-րդ հոդվածի 24-րդ մասի համաձայն` որևէ անձի գրավոր դիմումի առկայության դեպքում, որի համաձայն գրանցման ներկայացված փաստաթղթերում զետեղված փաստերը չեն համապատասխանում իրականությանը, **գրանցումը մերժելու ակնհայտ հիմքերի բացակայության դեպքում** պարտադիր իրականացվում են լսումներ կամ գրավոր ընթացակարգ:

Կուսակցության պետական գրանցում կատարելու վերաբերյալ Կուսակցության լիազորված անձ Ռիմա Զարգարյանի 2024 թվականի փետրվարի 9-ի դիմումի և դիմումին կից ներկայացված փաստաթղթերի ուսումնասիրության արդյունքում` Օրենքի 36-րդ հոդվածի 1-ին մասով սահմանված պետական գրանցումը մերժելու ակնհայտ հիմքերը բացակայել են:

Հետևաբար, անհրաժեշտ է իրականացնել լսումներ, որի միջոցով ենթակա Է պարզաբանման հետևյալ հանգամանքը.

* արդյո՞ք առկա է Կուսակցության 25.09.2023թ. հիմնադիր համագումարի անցկացման՝ «Կուսակցությունների մասին» սահամանադրական օրենքով սահմանված կարգի խախատում։

Ելնելով վերոգրյալից և ղեկավարվելով Օրենքի 20-րդ հոդվածի 2-րդ և 24-րդ մասերով՝

 **ՈՐՈՇԵՑԻ**

1. «Հայ ազգային ռամկավար» կուսակցության պետական գրանցում կատարելու վերաբերյալ Կուսակցության լիազորված անձ Ռիմա Զարգարյանի 2024 թվականի փետրվարի 9-ի դիմումի հիմքով հարուցված վարչական շրջանակներում իրականացնել լսումներ:
2. Կուսակցության պետական գրանցում կատարելու վերաբերյալ Կուսակցության լիազորված անձ Ռիմա Զարգարյանի 2024 թվականի փետրվարի 9-ի դիմումի հիմքով հարուցված վարչական հարուցված պետական գրանցման վարչական վարույթի ժամկետի ընթացքը կասեցնել 20 օրով:
3. Լսումների նիստը նշանակել 2024 թվականի մարտի 11-ին, ք. Երևան, Կոմիտաս 49/3 հասցեում, ժամը 16:00-ին:
4. Լսումների իրականացումը հանձնարարել Հայաստանի Հանրապետության արդարադատության նախարարության իրավաբանական անձանց պետական ռեգիստրի գործակալության հասարակական միավորումների գրանցման բաժնի պետ Հարություն Խուդգարյանին և նույն գործակալության հասարակական միավորումների գրանցման բաժնի գլխավոր մասնագետ Փառանձեմ Սաֆարյանին:

Սույն որոշումն ուժի մեջ է մտնում վարույթի մասնակիցներին այն հանձնելուն հաջորդող օրվանից և օրենքով սահմանված կարգով ենթակա է բողոքարկման Հայաստանի Հանրապետության արդարադատության նախարարին կամ Հայաստանի Հանրապետության վարչական դատարան` որոշումն ուժի մեջ մտնելու օրվանից 2 ամսվա ընթացքում:

